Document ID: 32010D0481

DECIZIA COMISIEI
din 29 iulie 2010
de modificare a Deciziei 2004/277/CE, Euratom cu privire la normele de aplicare a Deciziei 2007/779/CE, Euratom a Consiliului de instituire a unui mecanism comunitar de protecție civilă
[notificată cu numărul C(2010) 5090]
(Text cu relevanță pentru SEE)
(2010/481/UE, Euratom)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Tratatul de instituire a Comunității Europene a Energiei Atomice,
având în vedere Decizia 2007/779/CE, Euratom a Consiliului din 8 noiembrie 2007 de instituire a unui mecanism comunitar de protecție civilă (1), în special articolul 12,
întrucât:
(1)
Decizia 2004/277/CE, Euratom a Comisiei din 29 decembrie 2003 de stabilire a normelor de aplicare a Deciziei 2001/792/CE, Euratom a Consiliului de instituire a unui mecanism comunitar de favorizare a unei cooperări consolidate în cadrul intervențiilor de urgență care țin de protecția civilă (2) a fost modificată prin Decizia 2008/73/CE, Euratom a Comisiei (3) pentru a încorpora norme de aplicare privind protecția civilă la nivel european. Aceste norme cuprind principalele caracteristici ale modulelor de protecție civilă, cum ar fi sarcinile, capacitățile, componentele acestora și viteza lor de desfășurare, și definesc gradul corespunzător de autonomie și de interoperabilitate al acestora.
(2)
Modulele de protecție civilă, constituite din resurse naționale din unul sau mai multe state membre, puse la dispoziție în mod voluntar, reprezintă o contribuție la capacitatea de reacție rapidă în ceea ce privește protecția civilă, în conformitate cu apelul făcut de Consiliul European în cadrul concluziilor reuniunii sale din 16 și 17 iunie 2005 și de Parlamentul European în rezoluția din 13 ianuarie 2005 privind dezastrul produs de tsunami. Pentru ca modulele de protecție civilă să aibă capacitatea de a-și aduce contribuția în cadrul reacției la situații de urgență majoră, principalele lor caracteristici trebuie să îndeplinească anumite cerințe generale.
(3)
Modulele de protecție civilă ar trebui să fie capabile să funcționeze în mod autonom în decursul unei perioade date. În consecință, este necesară definirea cerințelor generale în materie de autonomie și, după caz, a cerințelor specifice care pot varia în funcție de tipul de intervenție sau de tipul modulului în cauză. Ar trebui să se țină cont de practica obișnuită a statelor membre și a organizațiilor internaționale, precum perioadele prelungite de autonomie în cazul modulelor de căutare și salvare din zonele urbane sau împărțirea sarcinilor între statul care solicită asistență și cel solicitat, în vederea sprijinirii acțiunilor întreprinse de module cu o componentă aeriană.
(4)
În vederea ameliorării interoperabilității modulelor de protecție civilă, în special în ceea ce privește formarea și exercițiile, este nevoie să fie prevăzute măsuri la nivelul Uniunii și la nivelul statelor participante.
(5)
Operațiunile și exercițiile recente de protecție civilă cu desfășurarea modulelor au demonstrat nevoia de a modifica parțial cerințele generale referitoare la două module enumerate în anexa II la Decizia 2008/73/CE, Euratom, și anume modulele „Luptă aeriană împotriva incendiilor forestiere cu ajutorul avioanelor” și „Spital de campanie”.
(6)
Operațiunile recente de protecție civilă au demonstrat nevoia de a pune în aplicare patru noi tipuri de module de protecție civilă pentru a consolida capacitatea de reacție rapidă în ceea ce privește protecția civilă, și anume modulele „Luptă terestră împotriva incendiilor forestiere”, „Luptă terestră împotriva incendiilor forestiere cu ajutorul autovehiculelor”, „Stoparea inundațiilor” și „Salvarea victimelor inundațiilor cu ajutorul bărcilor”.
(7)
Prin urmare, Decizia 2004/277/CE, Euratom ar trebui modificată în consecință.
(8)
Modificările și adăugarea modulelor respective care figurează în anexa la prezenta decizie sunt conforme cu avizul Comitetului pentru protecție civilă,
ADOPTĂ PREZENTA DECIZIE:
Articolul 1
Anexa II la Decizia 2004/277/CE, Euratom se înlocuiește cu anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 29 iulie 2010.

Labels: 10
18
15
5